व्यवस्था के लगातार जनविरोधी होते चले जाने के लिए आज यदि समाज की प्रगतिशील ताकतों और बुद्धिजीवियों की उदासीनता और समझौतापरस्ती को जिम्मेदार ठहराया जाता है, तो इसमें कुछ भी गलत नहीं प्रतीत होता। आज पूरे देश में किसान आत्महत्या कर रहे हैं, मिर्चपुर की तरह देश के अलग-अलग हिस्सों में दलितों को जिंदा जलाया जा रहा है, उन्हें अपमानित करने की घटनाएं बढ़ रही हैं, शिक्षण-संस्थानों में उनके प्रवेश पर पाबन्दी लगायी जा रही है, सामूहिक बलात्कार की घटनाएं बढ़ रही हैं, अल्पसंख्यक समुदायों के िखलाफ असहिष्णुता भड़कायी जा रही है, घृणा और हिंसा के राज्य-पोषित अभियान चलाये जा रहे हैं, दाभोलकर, पनसारे, कलबुर्गी, और गौरी लंकेश जैसे समाज की वैज्ञानिकता और विवेकशीलता की परम्परा के पक्ष में लडऩे वाले लेखकों-बुद्धिजीवियों की सरेआम हत्याएं की जा रही हैं, न्यायपालिका, संविधान और लोकतंत्र पर रोज हमले किये जा रहे हैं, पर समाज का यह भयावह यथार्थ न तो हमारे साहित्य में दर्ज हो रहा है और न ही रंगमंच में अभिव्यक्त हो रहा है।